Mi i d-ukiɣ si tnafa, ufiɣ-d ṭṭlam iɣli-d, iḍ iruḥ, ufiɣ-d ima-iw ur ẓriɣ anda i lliɣ, ur ẓriɣ anda i leḥḥuɣ, ttmektayeɣ-d kan awalen iyi-d-tenna, d yal amussu, d yifassen-is mi iyi-d-tennul, armi d imiren i faqeɣ belli dayen truḥ, armi d imiren i fehmeɣ d acu ara d-yassen deffir-is, d lweḥc d terẓeg n lefraq-is, imiren qqureɣ fecleɣ , dinna i ẓriɣ amdan ad d-ilal d ilelli ad yuɣal d akli deg ufus n leqwanen i d-ggan yimezwura, ayen i neḥseb d aful, netta d afus i nefka, d aqbal i neqbel, acḥal sԑeddaɣ di ttexmam seg wassen ar ass-a, d wacu i yeğğan Salma ad tefren lmut ɣef tudert, d usfel d leɣzu n medden ɣef tudert-is, akken ad ẓreɣ anwa i yesԑan azal ugar n wayeḍ, maca ar tura, fehmeɣ kan yiwet n temsalt, tanmilt tettarra kra n wayen i yexdem umdan ilha, ma d Salma Karama, d nettat i d tanmilt s timmad-is.